Čeprav je bil Nikolaj v splošnem nenaklonjen osvobodilnim gibanjem, pa je pravoslavne Grke podpiral v boju za osamosvojitev. Julija 1827 se je pridružil Angliji in Franciji pri ultimatu, s katerim so od Turčije zahtevali, da prekine sovražnosti z grškimi revolucionarji in podeli Grkom avtonomijo. Ker se Turčija na ultimat ni odzvala, je rusko ladjevje sodelovalo v bitki pri Navarinu (20. oktober 1827), kjer so zavezniki potopili večino turškega in egipčanskega ladjevja. Zaradi sodelovanja v bitki je sultan ruskim ladjam zaprl pot skozi Bospor in razveljavil akermansko konvencijo, na kar je Rusija odgovorila z vojno napovedjo.